Maatietopalvelu

Kyselyvastaus

**Asiakirjan tunnus:** KT1093

**Päivämäärä**: 26.5.2025

**Julkisuus:** Julkinen

**Kuuba / Yleinen tilanne, oikeusjärjestelmä ja viranomaissuojelun saatavuus, maasta poistuminen ja maahan palaaminen, sisäinen liikkuminen**

**Cuba / General situation, judicial system and the availability of state protection, exit and return to Cuba, moving inside the country**

Kysymykset

1. Mikä on Kuuban yhteiskunnallinen ja poliittinen tilanne sekä turvallisuustilanne?  
2. Millainen oikeusjärjestelmä Kuubassa on ja onko viranomaissuojelua saatavilla?  
3. Millainen ihmisoikeustilanne Kuubassa on ollut vuoden 2022 jälkeen, esimerkiksi ilmaisunvapauden ja syrjinnän suhteen?  
4. Onko Kuuban kansalaisten maasta poistumisen, sinne paluun tai sisäisen liikkumisen suhteen tapahtunut merkittäviä muutoksia vuoden 2022 jälkeen?

Questions

1. What is the societal and political situation in Cuba like? What is the general security situation like?  
2. What kind of a judicial system exists in Cuba and is state protection available?  
3. What has been the human rights situation since 2022 (e.g. in terms of discrimination and freedom of expression)?  
4. Since 2022, have there been any changes for Cuban nationals in terms of exit and return to Cuba or internal movement within Cuba?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on joiltain osin normaalia maatietovastausta tiiviimpi.

1. Mikä on Kuuban yhteiskunnallinen ja poliittinen tilanne sekä turvallisuustilanne?

Noin 11 miljoonan asukkaan autoritaarista Kuubaa johtaa presidentti Miguel Díaz-Canel, joka on myös Kuuban kommunistisen puolueen (*Partido Comunista de* *Cuba*, PCC) pääsihteeri.[[1]](#footnote-1) PCC on Kuubassa ainoa sallittu puolue ja kaikki muut poliittiset ryhmittymät tai puolueet ovat laittomia,[[2]](#footnote-2) eikä PCC:lle ei ole näkyvissä uskottavia vastustajia[[3]](#footnote-3). Kuuban hallituksen toiminta ei ole läpinäkyvää ja avointa, valta maassa on keskittynyt, eikä maassa ole esimerkiksi riippumatonta oikeuslaitosta.[[4]](#footnote-4) Turvallisuusviranomaisten on raportoitu syyllistyneen lukuisiin oikeudenloukkauksiin, kuten liialliseen voimankäyttöön ja laittomiin pidätyksiin.[[5]](#footnote-5) Väärinkäytöksiin syyllistyneiden viranomaisten rankaisemattomuus on yleistä.[[6]](#footnote-6) Esimerkiksi valtion työntekijät, jotka esittävät hallinnon politiikasta eriäviä näkemyksiä, voivat kohdata häirintää ja joutua irtisanotuiksi.[[7]](#footnote-7)

Freedom House -järjestön mukaan korruptio on merkittävä ongelma Kuubassa,[[8]](#footnote-8) mutta Bertelsmann Stiftung -säätiö huomauttaa, että korruption esiintyvyyden arvioiminen on hyvin vaikeaa. Kuubassa on perinteisesti arvioitu esiintyvän jokseenkin vähemmän korruptiota kuin monessa muussa alueen maassa, mutta viime vuosina se on lisääntynyt etenkin taloussektorilla. Teoriassa Kuuban valtiontalouden tarkastusvirastolla on mandaatti tutkia myös vaikutusvaltaisten virkahenkilöiden korruptiotapauksia, mutta käytännössä syytteitä nostetaan hyvin harvoin.[[9]](#footnote-9) Maaliskuussa 2024 hallinto aloitti korruptiotutkinnan Kuuban entistä varapääministeriä ja talousministeriä Alejandro Gil Fernándezia vastaan, mutta tutkinnan etenemisestä ei ole Freedom House -järjestön mukaan saatavilla tietoa. Freedom House on joka tapauksessa kutsunut tapausta erittäin poikkeukselliseksi.[[10]](#footnote-10)

Bertelsmann Stiftung -säätiön mukaan Kuubassa ei ole havaittu ei-valtiollisten aseistettujen ryhmien läsnäoloa.[[11]](#footnote-11) Kuubaa viime vuosina vaivannut vakava taloudellinen kriisi on kuitenkin lisännyt väkivaltarikollisuuden esiintyvyyttä maassa. Lisäksi kansalaisten turvallisuutta uhkaa valtion tukema, turvallisuusviranomaisten harjoittama väkivalta. Erityisesti mielenosoittajiin kohdistettu väkivalta on lisääntynyt vuonna 2021 puhjenneiden laajojen mielenosoitusten (ks. tämän vastauksen 3. kohta) jälkeen.[[12]](#footnote-12)

2. Millainen oikeusjärjestelmä Kuubassa on ja onko viranomaissuojelua saatavilla?

Kuuban oikeusjärjestelmän rakenteista, etenkin vuoden 2019 perustuslakiuudistuksen jälkeen, on saatavilla melko rajallisesti tietoa. Oikeuslaitos rakentuu "kansan korkeimmasta oikeudesta" (TSP / *Tribunal Supremo Popular*), maakunta- ja kunnallistuomioistuimia sekä erillisestä sotilastuomioistuinjärjestelmästä.[[13]](#footnote-13) Kuuban oikeusjärjestelmä on käytännössä alistettu kommunistisen puolueen ohjailulle.[[14]](#footnote-14) Inter-American Dialogue -järjestön vuonna 2019 tekemän raportin mukaan Kuuban rikoslaki on tärkein hallituksen käyttämä oikeudellinen väline. Monet rikokset on määritelty monitulkintaisesti, mikä sallii sen, että hallinto pystyy hyödyntämään niitä erilaisiin tarkoitusperiin. Kuubassa ei ole olemassa riippumatonta tuomioistuinta tai elintä, joka valvoisi esimerkiksi valtion tuomioistuinten toimia. Oikeusjärjestelmä on täynnä porsaanreikiä, ja syytettyjen ihmisoikeuksia rikotaan oikeudenkäyntien aikana.[[15]](#footnote-15)

Kuuban hallitus rikkoo järjestelmällisesti oikeusprosessien oikeudenmukaisuutta, mikä näkyy etenkin mielenosoittajiin, toisinajattelijoihin, taiteilijoihin ja riippumattomiin toimittajiin kohdistuvissa tekaistuissa rikostapauksissa. Oikeudenkäyntiä odottavat kuubalaiset kärsivät prosessien hitaudesta ja läpinäkymättömyydestä.[[16]](#footnote-16) USDOS:in mukaan viranomaiset asettavat usein todistustaakan syyttömyydestä syytetyn harteille, vaikka lain mukaan todistustaakka kuuluu syyttäjälle. Lisäksi Kuuban lainsäädäntö vaatii, että vastaajilla täytyy olla oikeudenkäynnissä mukana asianajaja, joka tarvittaessa kustannetaan julkisin varoin. Asianajajat työskentelevät kuitenkin usein valtiolle ja ovat haluttomia puolustamaan sellaisia henkilöitä, jotka on yhdistetty ”poliittisiin rikoksiin” tai ihmisoikeustapauksiin. Lisäksi todisteiden hyväksymisperusteet ovat usein mielivaltaisia ja syrjiviä.[[17]](#footnote-17) Bertelsmann Stiftung -säätiön mukaan yhdenvertaisten oikeussuojakeinojen ja oikeudenmukaisten oikeudenkäyntien saatavuus on olematonta sellaisissa tapauksissa, joissa kansalainen on joutunut valtiollisten toimijoiden epäsuosioon. Muissa tapauksissa kansalaisilla saattaa olla hieman parempi mahdollisuus saada oikeutta.[[18]](#footnote-18)

Kansalaisten suoja mielivaltaista pidätystä vastaan on erittäin puutteellinen. Lyhytaikaiset pidätykset ovat hallituksen rutiininomainen pelottelutaktiikka toisinajattelijoita vastaan, ja heinäkuun 2021 mielenosoitusten jälkeen on otettu uudelleen käyttöön myös pitkät vankeusrangaistukset osana hallinnon sortopolitiikkaa.[[19]](#footnote-19) Vankilaolosuhteet ovat heikot ja joskus hengenvaaralliset, ja vankiloissa tapahtuu vakavia oikeudenloukkauksia, kuten väkivaltaa, terveydellisten tarpeiden laiminlyöntiä ja pakkotyötä.[[20]](#footnote-20) Vankeja on kuollut väkivallan lisäksi mm. hoitamattomiin tauteihin.[[21]](#footnote-21)

Madridissa sijaitsevan, poliittisten vankien oikeuksia ajavan Prisoners Defenders -järjestön mukaan Kuubassa oli huhtikuussa 2025 noin 1 155 poliittista vankia. Järjestön mukaan afrokuubalaiset muodostavat 73 % Kuuban poliittisista vangeista, vaikka heidän osuutensa maan väestöstä on vain 33,7 %.[[22]](#footnote-22) Arviolta 89 % Kuubassa vuoden 2025 alkupuoliskolla vangittuina olevista henkilöistä on miehiä.[[23]](#footnote-23) Vuoden 2021 mielenosoituksiin osallistuneiden kuubalaisten oikeuksia ajavan Justicia 11J -järjestön mukaan yli kolmasosa vuonna 2021 vangituista oli yhä vangittuina marraskuussa 2024.[[24]](#footnote-24) Vuoden 2025 alussa Kuuban hallinto ilmoitti, että se aikoo vapauttaa yli 500 vankia. Justicia 11J -järjestön verkkosivujen päivittyvän seurannan mukaan arviolta 200 poliittista vankia olisi vapautettu toukokuuhun 2025 mennessä. Järjestön mukaan prosessi on edennyt hitaasti, eikä hallinto ole täyttänyt kaikkia lupauksiaan.[[25]](#footnote-25)

USDOS:in tietojen mukaan tiettyjen rikosten, kuten raiskausten ja tiettyjen lapsiin kohdistuvien ihmisoikeusloukkausten osalta lakien toimeenpano voi olla tehokkaampaa.[[26]](#footnote-26) Sen sijaan hallitus ei myöskään valvo tehokkaasti esim. sellaisia lakeja, joilla suojellaan työntekijöiden järjestäytymisvapautta.[[27]](#footnote-27)

# 3. Millainen ihmisoikeustilanne Kuubassa on ollut vuoden 2022 jälkeen, esimerkiksi ilmaisunvapauden ja syrjinnän suhteen?

Kuuba on sekä alueellisesti että globaalisti yksi huonoimmista valtioista ilmaisunvapauden suhteen. Kuuban valtio hallitsee maan mediaa ja yksityisomisteiset mediat ovat kiellettyjä perustuslaissa. Itsenäisiin toimittajiin kohdistuu muun muassa häirintää, väkivaltaa, pidätyksiä, kuulusteluja, uhkailua ja matkustuskieltoja.[[28]](#footnote-28) Riippumattoman median edustajien julkaisuja pidetään "vihollisen propagandana".[[29]](#footnote-29) Viime vuosina kuubalaisten pääsy internetiin ja sosiaaliseen mediaan on jossain määrin kohentunut.[[30]](#footnote-30) On kuitenkin huomionarvoista, että vuonna 2022 hyväksytty uusi rikoslaki[[31]](#footnote-31) ja vuonna 2023 hyväksytty (lokakuussa 2024 voimaan tullut) ”sosiaalisen viestinnän laki”[[32]](#footnote-32) ovat ihmisoikeusjärjestöjen mukaan uusia keinoja rajoittaa sananvapautta. Syksystä 2024 alkaen itsenäiset media-alustat ovatkin raportoineet, että hallinnon ilmaisunvapauteen kohdistamat rajoitukset ja sortotoimet ovat jälleen lisääntyneet.[[33]](#footnote-33) Toimittajat ilman rajoja -järjestön (RSF) mukaan uusi lainsäädäntö käytännössä vesittää internet-yhteyksien parantumiseen liittyvän positiivisen kehityskulun.[[34]](#footnote-34)

Myös kokoontumisvapautta on Kuubassa rajoitettu merkittävästi ja turvallisuusviranomaiset hajottavat rutiininomaisesti poliittisten toisinajattelijoiden ja kansalaisaktivistien rauhanomaiset kokoontumiset tai mielenosoitukset.[[35]](#footnote-35) Kuubassa puhkesi 11.7.2021 maanlaajuisiksi levinneet mielenosoitukset, jotka viranomaiset pyrkivät tukahduttamaan väkivalloin. Yli 1 000 protestoijaa pidätettiin.[[36]](#footnote-36) Kansalliset ihmisoikeusjärjestöt eivät voi toimia maassa laillisesti ja kansainvälisten ihmisoikeusjärjestöjen toimintaa maassa on rajoitettu. Ihmisoikeus- ja kansalaisaktivisteihin kohdistuu muun muassa häirintää ja pidätyksiä.[[37]](#footnote-37)

Uuden sosiaalisen viestinnän lain lisäksi joulukuussa 2022 voimaantullut uusi rikoslaki rajoittaa ilmaisun- ja kokoontumisvapautta Kuubassa entisestään. Uuden rikoslain perusteella muun muassa "perustuslaillisen järjestyksen ja hallituksen normaalin toiminnan vaarantamisesta" voi saada kymmenen vuoden vankeustuomion. Rahoituksen vastaanottamisesta "Kuuban valtion vastaiseen toimintaan" voi myös saada kymmenen vuoden tuomion. Uusi rikoslaki rajoittaa myös merkittävästi sananvapautta sosiaalisessa mediassa. Kuolemanrangaistuksen voi Kuubassa saada uuden rikoslain myötä 23 eri rikoksesta.[[38]](#footnote-38) Saatavilla olevien lähteiden perusteella ei kuitenkaan vaikuta siltä, että Kuubassa olisi viime vuosina teloitettu ketään kuolemantuomion saanutta.[[39]](#footnote-39)

Kuuban perustuslaki kieltää syrjinnän rodun, uskonnon, sukupuolen, kansalaisuuden, vammaisuuden, seksuaalisen suuntautumisen, sukupuoli-identiteetin, etnisen taustan ja iän perusteella.[[40]](#footnote-40) Etenkin afrokuubalaiset, naiset ja seksuaali- ja sukupuolivähemmistöt kokevat Kuubassa kuitenkin edelleen syrjintää.[[41]](#footnote-41) Kuubassa esiintyy myös naisiin kohdistuvaa seksuaalista- ja muuta väkivaltaa, vaikkakin maassa on olemassa sukupuolittuneen väkivallan ja raiskaukset kieltävää lainsäädäntöä. Lainsäädäntö kriminalisoi mm. sekä naisiin että miehiin kohdistuvat raiskaukset ja HLBTIQ+-vähemmistöihin kohdistuvat ns. ”korjaavat raiskaukset”[[42]](#footnote-42). Raiskauksesta säädettävä rangaistus on vähintään seitsemän vuotta vankeutta, ja USDOS:in mukaan lain toimeenpano on ollut kohtuullista. Naisiin kohdistuva väkivalta on Kuubassa kuitenkin aliraportoitua ja moni naisasiajärjestö on todennut, ettei hallinto ole onnistuneesti tutkinut naisiin kohdistuvia ihmisoikeusloukkauksia.[[43]](#footnote-43) Seksuaali- ja sukupuolivähemmistöjen asemaa on aiemmin käsitelty Maahanmuuttoviraston maatietopalvelun 14.3.2025 julkaisemassa kyselyvastauksessa.[[44]](#footnote-44)

Maassa on uskonnonvapaus, mutta käytännössä joillain uskonnollisilla ryhmillä on ollut vaikeuksia rekisteröitymisessä. Protestanttiset ja evankeliset ryhmät ovat kohdanneet roomalaiskatollista kirkkoa enemmän rajoituksia.[[45]](#footnote-45) Rekisteröitymättömät yhdistykset eivät saa puolestaan toimia Kuubassa laillisesti. Yhdysvaltain ulkoasiainministeriön (USDOS) vuotta 2023 käsittelevän uskonnonvapausraportin mukaan jotkut järjestöt ovat raportoineet kristittyihin kohdistuneiden sortotoimien lisääntymisestä viime vuosina.[[46]](#footnote-46)

Kuubassa on meneillään vakava taloudellinen kriisi, joka on syventynyt entisestään vuoden 2024 aikana. Esimerkiksi polttoaineesta, ruoasta ja vedestä on suuri pula, ja pitkät, jopa 20 tuntia kestävät sähkökatkot ovat yleisiä. Elinolosuhteiden huonontuminen on aiheuttanut lisää mielenosoituksia sekä laajan maastamuuttoliikkeen.[[47]](#footnote-47) Esimerkiksi maaliskuussa 2024 puhkesi laajoja mielenosoituksia, joihin poliisi vastasi mielivaltaisilla pidätyksillä ja mielenosoittajien häirinnällä. Mielenosoitukset eivät ole kuitenkaan olleet yhtä laajoja kuin vuonna 2021.[[48]](#footnote-48) Vuoden 2024 aikana Kuuban hallinto heikensi sosiaaliturvajärjestelmän kattavuutta, ja hallinnon tukemien ruoka-avustuskorien saatavuus on huonontunut selvästi.[[49]](#footnote-49)

Amnesty International -järjestön mukaan 18 % Kuuban väestöstä lähti maasta vuotta 2025 edeltävien kahden vuoden aikana.[[50]](#footnote-50) Sisäisten tekijöiden lisäksi sekä koronapandemia että Yhdysvaltojen yhä jatkuva kauppasaarto ovat syventäneet Kuuban kriisiä entisestään.[[51]](#footnote-51)

# 4. Onko Kuuban kansalaisten maasta poistumisen, sinne paluun tai sisäisen liikkumisen suhteen tapahtunut merkittäviä muutoksia vuoden 2022 jälkeen?

Kuuban ulkopuolella oleskelua ja Kuubaan palaamista on aiemmin käsitelty Maahanmuuttoviraston maatietopalvelun 11.3.2022 ja 16.2.2022 julkaisemissa kyselyvastauksissa. Kyselyvastauksissa on käsitelty myös alla mainittua ”24 kuukauden sääntöä”.[[52]](#footnote-52)

Kuuban hallinto on 19.7.2024 hyväksynyt muutoksia viimeksi vuonna 2012 päivitettyyn maahanmuuttolakiin.[[53]](#footnote-53) Medialähteiden perusteella kuubalaiset voivat tulevaisuudessa mahdollisesti viettää Kuuban ulkopuolella yli 24 kuukautta ilman, että se suoraan johtaa oleskeluoikeuden ja kansalaisoikeuksien menettämiseen.[[54]](#footnote-54) Toukokuuhun 2025 mennessä Kuuban hallitus ei ollut kuitenkaan julkaissut uutta lakia valtion virallisessa lehdessä, ja moni ulkomailla asuva kuubalainen elää täten epätietoisuudessa omien paluumahdollisuuksiensa suhteen.[[55]](#footnote-55) Oikeusalan tutkimusyhtiö Chambers and Partners on niin ikään todennut 25.4.2025, ettei lakia ole vielä pantu täysin käytäntöön.[[56]](#footnote-56)

9.7.2024 julkaistu luonnos uudesta maahanmuuttolaista ei enää erikseen mainitse sääntöä, jonka mukaan Kuuban kansalaiset saavat oleskella Kuuban ulkopuolella maksimissaan 24 kuukautta ilman, että he menettävät tietyt kansalaisoikeutensa. Uusi lakiluonnos jakaa ulkomailla oleskelevat tai sinne lähtevät kuubalaiset käytännössä kolmeen kategoriaan: ”emigrado” (”maasta muuttanut”), ”residente en el territorio nacional” (”kansallisella maaperällä oleskeleva henkilö”) ja ”residente en el exterior” (”ulkomailla oleskeleva henkilö”).[[57]](#footnote-57) Ensimmäisenä mainittu kategoria (”emigrado”) on ollut Kuubassa olemassa jo aiemmin ja on koskenut nimenomaan henkilöitä, jotka ovat oleskelleet Kuuban ulkopuolella yli 24 kuukautta. Uudessa lakiluonnoksessa todetaan, että ”emigrado”-statuksen aiemmin saanut henkilö säilyttää ko. statuksen myös lakimuutoksen jälkeen, ellei hän erikseen hae sen muuttamista ”residente en el exterior”-kategoriaan.[[58]](#footnote-58) Artiklan 27.1. mukaan maasta muuttava kuubalainen luokitellaan ”kansallisella maaperällä [pääasiallisesti] oleskelevaksi” (”residente en el territorio nacional”), mikäli hän oleskelee ko. statuksen hakemista edeltävänä vuonna *suurimman osan ajasta* Kuuban maaperällä, eli toisin sanoen täyttää artiklassa 22.1. määritellyn ”residencia efectiva migratoria”-kategorian[[59]](#footnote-59) edellytykset. Lisäksi lakiluonnoksen kohdassa 27.1. (2) todetaan, että ”kansallisella maaperällä” pääasiallisesti oleskelevat Kuuban kansalaiset, joiden oleskelu ulkomailla pitkittyy työn, terveyden, opiskelun tai muiden vastaavien syiden vuoksi, säilyttävät statuksensa, kunhan he voivat todistaa ulkomailla oleskelun pitkittymisen syyn maahanmuuttoviranomaiselle.[[60]](#footnote-60) ”Ulkomailla [pääasiallisesti] oleskeleva” (”residente en el exterior”) on sen sijaan henkilö, joka oleskelee suurimman osan vuodesta ulkomailla (oletettavasti ilman edellä mainittua ”hyväksyttyä” syytä).[[61]](#footnote-61) Lakiluonnoksen 30 ja 31 artiklojen mukaan ”ulkomailla oleskelevan” statuksella oleva kuubalainen nauttii kuitenkin jatkossa samoista oikeuksista kuin ”kansallisella maaperällä oleskeleva” kuubalainen, mukaan lukien omistusoikeuden suhteen[[62]](#footnote-62); artiklan 28 mukaan ”kansallisella maaperällä oleskeleva” kuubalainen nauttii puolestaan lähtökohtaisesti kaikista perustuslaissa määritellyistä oikeuksista[[63]](#footnote-63).

Lakimuutokseen liittyy edelleen useita epäselvyyksiä. Miami Herald -uutismediassa julkaistun artikkelin mukaan erinäiset medialähteet ovat todenneet, että kuten lakiluonnoksesta voi päätellä, jatkossa 24 kuukautta Kuuban ulkopuolella oleskelevat kansalaiset eivät enää menetä mm. omistusoikeuttaan Kuubassa. Artikkelin mukaan ei ole kuitenkaan todellisuudessa selvää, pitääkö tämä paikkansa. Lakiluonnoksessa ei esimerkiksi täysin poisteta aiemmin ongelmallisena pidettyä ”maastamuuttajan” (”emigrado*”*) statusta eikä eksplisiittisesti määritellä sen tulevaisuutta. Lakiluonnoksessa ei myöskään kerrota, miten henkilö voi käytännössä hakea statuksensa muuttamista ”residente en el exterior” -kategoriaan. Aiemmin nämä ”ulkomailla oleskeleviksi” luokitellut henkilöt eivät voineet säilyttää asuinpaikkaansa Kuubassa, ja vain pysyvästi Kuubassa asuvat kuubalaiset ovat voineet omistaa asuntoja tai yksityisyrityksiä. Miami Heraldin artikkelissa todetaan, että ellei omistusoikeuksiin ole tehty erikseen muutoksia esim. julkaisemattomissa liitännäisasetuksissa tai joissakin asuntoasioita koskevissa asetuksissa, uusi säännös herättää sen mahdollisuuden, että ulkomailla asuvat kuubalaiset eivät todellisuudessa voi jatkossakaan säilyttää oikeuksiaan Kuubassa olevaan omaisuuteensa.[[64]](#footnote-64)

Kuuban sisäministeriön maahanmuutto-osaston päällikkö, eversti Roberto Aguilera Puig, on todennut, että ulkomailla asuvilla kuubalaisilla olisi 180 päivää aikaa ”päättää, palaavatko he maahan ja noudattavatko he uusia oleskelulupasäännöksiä, vai pidetäänkö heitä ulkomailla oleskelevina”. Ei ole selvää, mistä 180 päivän aikarajan laskeminen aloitettaisiin. Kuubalainen asianajaja ja riippumattoman kuubalaisen El Toque -median toimittaja Eloy Viera Cañive on todennut Miami Heraldille, että on mahdollista, ettei Kuuban maahanmuuttopolitiikan ”logiikassa” ole todellisuudessa tapahtunut mitään muutosta.[[65]](#footnote-65) Myös IGC-kokouksessa (*Intergovernmental Consultations on Migration, Asylum and Refugees*) 4.12.2024 todettiin, ettei lakimuutoksen yksityiskohdista tai käytännön vaikutuksista ollut vielä selvyyttä.[[66]](#footnote-66)

Miamissa toimivan kirjailijan, maahanmuuttojuristin ja Floridan maahanmuuttolautakunnan jäsenen Jésus Reyesin toimiston verkkosivuilla on listattu ulkomailla oleskelevia kuubalaisia koskevat keskeiset muutokset. Vuonna 2023 Kuuban passin voimassaoloa pidennettiin kuudesta vuodesta 10 vuoteen, minkä lisäksi voimassa olevaa passia ei tarvitse enää ”uusia”[[67]](#footnote-67) kahden vuoden välein. Lisäksi passin kustannuksia on alennettu (niiden ollessa nyt 180 dollaria yli 16-vuotiaille ja 140 dollaria tätä nuoremmille). Huhtikuusta 2025 alkaen kuubalaiset eivät voi kuitenkaan enää palata Kuubaan ilman voimassa olevaa passia (vuodesta 2020 alkaen kuubalaiset olivat saaneet palata maahan myös vanhentuneella passilla). Kyseisten verkkosivujen mukaan Kuuban uusi maahanmuuttolaki tulee kuitenkin käytännössä poistamaan yllä mainitun ulkomailla oleskelua koskevan 24 kuukauden rajoituksen.[[68]](#footnote-68) Kuuban passin voimassaoloa ja hinnoittelua koskevista uudistuksista on kerrottu myös Kuuban ulkoministeriön tiedotteessa 16.5.2023. Tiedotteen mukaan alaikäisen passi on kuitenkin uudistuksen jälkeen voimassa vain viisi vuotta.[[69]](#footnote-69) Myös edellä mainittu huhtikuussa 2025 voimaan astunut muutos Kuubaan palaamisesta vahvistetaan medialähteissä.[[70]](#footnote-70)

Merkittävistä ihmisoikeuslähteistä ei löydy mainintoja siitä, että Kuubassa olisi tapahtunut merkittäviä muutoksia sisäisen liikkumisen tai Kuubasta poistumisen suhteen.[[71]](#footnote-71) Freedom House mainitsee, että esimerkiksi vuonna 2024 kärjistynyt polttoainepula vaikeuttaa laajasti ihmisten elämää.[[72]](#footnote-72) USDOS:in vuotta 2023 käsittelevän ihmisoikeusraportin mukaan hallitus yritti (entiseen tapaan) valvoa kansalaisten sisäistä ja kansainvälistä liikkumista ja ”kostaa” ulkomailla oleville kansalaisille kieltämällä heiltä pääsyn Kuubaan. Valtion turvallisuusjoukot tekivät mielivaltaisia pysäytyksiä ja etsintöjä erityisesti kaupunkialueilla ja hallituksen valvomilla tarkastuspisteillä maakuntien ja kuntien rajoilla. Sisäministeriö hyödyntää edelleen naapurustoissa asuvista informanteista koostuvaa "CDR-järjestelmää" (*Committees for the Defense of the Revolution[[73]](#footnote-73)*), jonka avulla se tarkkailee hallituksen vastustajia ja raportoi heidän toiminnastaan.[[74]](#footnote-74) Kuubaa käsitelleessä IGC-kokouksessa 4.12.2024 kuitenkin todettiin, ettei Kuuban hallinto toimi tarpeeksi tehokkaasti ja organisoituneesti, jotta se voisi tosiasiassa valvoa kaikkien kansalaistensa toimintaa ja liikkumista.[[75]](#footnote-75)

Lisäksi liikkumisrajoituksista kärsivät mm. Kuuban hallinnon ulkomaille lähettämät terveydenhoitoalan työntekijät, joiden lukumääräksi Kuuban hallinto arvioi vuoden 2023 lopussa noin 22 000[[76]](#footnote-76). Ns. ”lääketieteellisen diplomatian” nimissä eri maiden kanssa solmitut sopimukset ovat USDOS:in ihmiskaupparaportin mukaan käytännössä yleensä pakkotyösopimuksia, jotka rajoittavat ulkomaille lähetettyjen työntekijöiden ihmisoikeuksia. Henkilöllä, jonka hallinto määrää ulkomaille ”lääketieteelliseen missioon” töihin, ei ole oikeutta lähteä missiosta, ja Kuuban sisäministeriö määrittelee paenneet työntekijät ”karkureiksi”, joilla ei ole oikeutta palata Kuubaan kahdeksaan vuoteen. Tällaisiin henkilöihin on sovellettu ”emigrado”-statusta ja he ovat menettäneet mm. oikeuden Kuubassa olevaan omaisuuteensa sekä myös Kuubassa olevien lastensa huoltajuuden. Kuuballa on ”lääketieteellisen diplomatian” missioita mm. useassa Latinalaisen Amerikan ja Karibian maassa, mutta myös Euroopassa ja sen lähialueilla ainakin Ranskassa, Italiassa, Portugalissa, Andorrassa ja Turkissa. Vuonna 2023 Kuuballa oli terveydenhuoltohenkilöstöä yli 53 maassa eri puolilla maailmaa.[[77]](#footnote-77) USDOS:in lisäksi useat eri järjestö- ja medialähteet sekä mm. Euroopan parlamentti ovat todenneet Kuuban lääketieteellisten missioiden tarkoittavan käytännössä valtion hallinnoimaa ihmiskauppaa ja pakkotyötä.[[78]](#footnote-78)

USDOS:in tammikuussa 2025 julkaiseman raportin mukaan Kuuba lähettää joka vuosi jopa ”kymmeniä tuhansia” terveydenhoitoalan työntekijöitä ulkomaille. Vuonna 2021 1 111 missioiden työntekijää teki tilanteestaan valituksen YK:lle ja Kansainväliselle rikostuomioistuimelle (ICC). Heistä 79 % kertoi, että heidän liikkumistaan rajoitettiin, ja 38 % kertoi, että heidän passinsa oli takavarikoitu, kun he saapuivat kohdemaahan. 75 % kertoi, ettei koskaan ilmaissut suostumustaan lähteä ulkomaankomennukselle. Lisäksi raportissa todetaan, että vaikka arviolta 75 % Kuuban (valtion hallinnoimasta) ulkomaisesta työvoimasta työskentelee lääketieteellisissä missioissa, Kuuballa on samanlaisia ohjelmia myös muilla työelämäsektoreilla, ja mm. opettajia, urheilijoita, taiteilijoita ja insinöörejä altistetaan samanlaisille pakkotyötä muistuttaville ulkomaankomennuksille. Samaan aikaan raportti kuitenkin toteaa, että työntekijöiden olosuhteissa on vaihtelua eri maiden välillä.[[79]](#footnote-79)

Lähteet

14ymedio

30.4.2025. *La demora en la Ley de Migración mantiene en un limbo a miles de Cubanos.* <https://www.14ymedio.com/cuba/demora-ley-migracion-mantiene-limbo_1_1113511.html> (käyty 16.5.2025).

6.12.2024. *La Cancillería elimina la excepción que permitía a los cubanos volver al país con el pasaporte vencido.* <https://www.14ymedio.com/cuba/cancilleria-elimina-excepcion-permitia-cubanos_1_1108961.html> (käyty 22.5.2025).

Amnesty International

29.4.2025. *Cuba.* <https://www.amnesty.org/en/location/americas/central-america-and-the-caribbean/cuba/report-cuba/> (käyty 15.5.2025).

8.4.2025. *Death sentences and executions in 2024.* <https://www.amnesty.org/en/documents/act50/8976/2025/en/> (käyty 22.5.2025).

7.7.2024. *Cuba: Three years after the protests of 11-12 july 2021: authorities must release those unjustly imprisoned and repeal repressive laws.* <https://www.amnesty.org/en/documents/amr25/8266/2024/en/> (käyty 15.5.2025).

2.12.2022. *Cuba: New criminal code is a chilling prospect for 2023 and beyond.* <https://www.amnesty.org/en/latest/news/2022/12/cuba-el-nuevo-codigo-penal-presenta-un-panorama-aterrador-para-2023-y-anos-posteriores/> (käyty 20.5.2025).

Bertelsmann Stiftung 2024. *BTI 2024 Country Report. Cuba.* <https://bti-project.org/fileadmin/api/content/en/downloads/reports/country_report_2024_CUB.pdf> (käyty 22.5.2024).

The Caribbean Council 24.6.2024. *New immigration law updates rules for Cubans, migrants, resident foreigners.* <https://www.caribbean-council.org/new-immigration-law-updates-rules-for-cubans-migrants-resident-foreigners/> (käyty 16.5.2025).

CIA (Central Intelligence Agency) 21.5.2025. *The World Factbook. Cuba.* <https://www.cia.gov/the-world-factbook/countries/cuba/> (käyty 21.5.2025).

CiberCuba

30.4.2025. *"It's neither supportive nor altruistic": Cuban doctor reveals exploitation and abuses in medical missions.* <https://en.cibercuba.com/noticias/2025-04-30-u1-e42839-s27061-nid301851-solidario-ni-altruista-doctora-cubana-revela> (käyty 19.5.2025).

17.6.2024. *Migratory Rights of Cuban Citizens in the New Immigration Law.* <https://en.cibercuba.com/noticias/2024-06-17-u1-e135253-s27061-nid283753-derechos-migratorios-ciudadanos-cubanos-nueva-ley> (käyty 19.5.2025).

Chambers and Partners / Ghersi Almarales, Janet 25.4.2025. *Legislative Outlook for Cuba: Developments in 2024 and Projections for 2025.* <https://chambers.com/articles/legislative-outlook-for-cuba-developments-in-2024-and-projections-for-2025> (käyty 19.5.2025).

Cubadebate 6.12.2024. *Establecen fecha límite para entrada al país de ciudadanos cubanos con pasaporte vencido.* <http://www.cubadebate.cu/noticias/2024/12/06/establecen-fecha-limite-para-entrada-al-pais-de-ciudadanos-cubanos-con-pasaporte-vencido/> (käyty 22.5.2025).

Cuba in USA (United States of America) 19.7.2024. *Cuban Deputies approve new Migration Law.* <https://misiones.cubaminrex.cu/en/articulo/cuban-deputies-approve-new-migration-law> (käyty 16.5.2025).

Cubalex 7.11.2024. *Laritza Diversent: “El poder judicial en Cuba, un obstáculo para los derechos humanos y la democracia”.* <https://cubalex.org/2024/11/07/laritza-diversent-el-poder-judicial-en-cuba-un-obstaculo-para-los-derechos-humanos-y-la-democracia/> (käyty 16.5.2025).

Cubanet

1.5.2025. *European Parliament Adopts Amendment Labeling Cuban Medical Brigades as “Modern Slavery”.* <https://www.cubanet.org/european-parliament-adopts-amendment-labeling-cuban-medical-brigades-as-modern-slavery/> (käyty 19.5.2025).

16.4.2025. *Trafficking of doctors in the Caribbean: The story of five Cuban Women.* <https://www.cubanet.org/trafficking-of-doctors-in-the-caribbean-the-story-of-five-cuban-women/> (käyty 19.5.2025).

Freedom House 2025. *Freedom in the World 2025. Cuba.* <https://freedomhouse.org/country/cuba/freedom-world/2025> (käyty 15.5.5025).

HRF (Human Rights Foundation) 22.8.2022. *HRF Report: Human Trafficking in Cuba’s Medical Missions.* <https://hrf.org/latest/hrf-report-human-trafficking-in-cubas-medical-missions/> (käyty 19.5.2025).

HRW (Human Rights Watch) 16.1.2025*. Cuba. Events of 2024.* <https://www.hrw.org/world-report/2025/country-chapters/cuba> (käyty 16.5.2025).

IGC (Intergovernmental Consultations on Migration, Asylum and Refugees) 4.12.2024. Kolumbian ja Kuuban yhteiskunnallista tilannetta käsitellyt kansainvälinen kokous. Kokouksessa noudatettiin Chatham House -sääntöä, joten kokouksessa puhuneisiin asiantuntijoihin viitataan tässä kyselyvastauksessa anonyymisti.

Inter-American Dialogue 16.9.2019. *Weaponizing Justice: Rule of Law and Cuba’s New Constitution.* <https://thedialogue.org/analysis/weaponizing-justice-rule-of-law-and-cubas-new-constitution/> (käyty 16.5.2025).

Jésus Reyes Law 16.12.2024. *Alert for Cuban Travelers: Crucial Changes in 2025 Affecting Your Entry to the Island.* <https://jesusreyeslaw.com/en/alert-for-cuban-travelers-crucial-changes-in-2025-affecting-your-entry-to-the-island/> (käyty 22.5.2025).

Justicia 11J

11/2024. *Boletín: Más muertes de presos del 11J, así llega Cuba al Día de los Derechos Humanos.* <https://justicia11j.org/boletin-mas-muertes-de-presos-del-11j-asi-llega-cuba-al-dia-de-los-derechos-humanos/> (käyty 19.5.2025).

[päiväämätön]. *Ni libres, ni todos.* <https://justicia11j.org/ni-libres-ni-todos/> (käyty 19.5.2025).

López-Istúriz White, Antonio 2.4.2025. *Y hoy, tras meses de trabajo, el pleno del @Europarl\_EN ha aprobado nuestra enmienda…* [X]. <https://x.com/TonoEPP/status/1907509443320860737> (käyty 19.5.2025).

Loyola University Chicago [päiväämätön]. *Law Library. Cuban Law: Getting Started.* <https://lawlibguides.luc.edu/cubanlaw>(käyty 16.5.2025).

Maahanmuuttovirasto / maatietopalvelu

14.3.2025. *Kuuba / Seksuaali- ja sukupuolivähemmistöjen (HLBTIQ+) asema Kuubassa (lainsäädännöllinen ja yhteiskunnallinen), ml. oikeudenloukkaukset ja viranomaissuojelu* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/494c01bc-dfbb-4542-818f-645136d83b9f> (käyty 19.5.2025).

14.7.2022. *Kuuba / Asetus 35/2021 (Decreto-Ley 35/2021), internetin ja sosiaalisen median käyttö* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/95bb2846-d962-4efc-ae74-eeda7dd302c3> (käyty 22.5.2025).

11.3.2022. *Kuuba / Paluuhakemus ja paluuviisumi* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/c70bd94d-d57e-47f0-915e-afb0e92c6cb3> (käyty 19.5.2025).

16.2.2022. *Kuuba / Yli 2 vuotta ulkomailla olleiden vanhempien ulkomailla syntyneen lapsen oikeus Kuuban kansalaisuuteen* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/f4465835-c328-4044-8f9a-d0e1f63e597f> (käyty 19.5.2025).

31.1.2022. *Kuuba / CDR, Comités de Defensa de la Revoluciónista, vallankumouskomiteat* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/a026d38d-d09a-413d-a9db-355314114927> (käyty 21.5.2025).

Miami Herald / Gámez Torres, Nora 21.6.2024. *Could Cubans abroad lose their homes on the island? Here’s what a new proposed law says.* <https://www.miamiherald.com/news/nation-world/world/americas/cuba/article289443388.html> (käyty 19.5.2025).

MinRex (Ministerio de Relaciones Exteriores República de Cuba) 16.5.2023. *Nuevas Medidas Migratorias.* <https://cubaminrex.cu/es/declaracion-del-director-general-de-asuntos-consulares-y-de-atencion-cubanos-residentes-en-el> (käyty 22.5.2025).

Observatorio Legislativo de Cuba 22.8.2024. *Nueva Ley de Migraciones en Cuba: ¿qué cambia?.* <https://observatoriolegislativodecuba.org/nueva-ley-de-migraciones-en-cuba-que-cambia/> (käyty 19.5.2025).

Periodismo de Barrio 21.8.2024. *¿Qué disponen las nuevas leyes de ciudadanía, migración y extranjería?.* <https://periodismodebarrio.org/2024/08/que-disponen-las-nuevas-leyes-de-ciudadania-migracion-y-extranjeria/> (käyty 19.5.2025).

Prisoners Defenders

14.5.2025. *7 nuevos prisioneros políticos en abril elevan la cifra total en Cuba a 1.155 bajo un marcado racismo estructural del régimen contra los afrodescendientes.* <https://www.prisonersdefenders.org/2025/05/14/7-nuevos-prisioneros-politicos-en-abril-elevan-la-cifra-total-en-cuba-a-1-155-bajo-un-marcado-racismo-estructural-del-regimen-contra-los-afrodescendientes/> (käyty 16.5.2025).

2025. *Prisioneros políticos en Cuba.* <https://lista.prisonersdefenders.org/?doing_wp_cron=1747653444.4839520454406738281250> (käyty 16.5.2025).

La República de Cuba

9.7.2024. *Proyecto Ley De Migración. Última Versión.* <https://www.parlamentocubano.gob.cu/sites/default/files/documento/2024-07/16.proyecto-ley-migracion-ultima-version.pdf> (käyty 16.5.2025).

5.6.2024. *Gaceta Oficial No. 48 Ley No. 162 de Comunicación Social.* <https://www.gacetaoficial.gob.cu/sites/default/files/goc-2024-o48_0.pdf>(käyty 15.5.2025).

1.9.2022. *Gaceta Oficial No. 93 de 1ro. de Septiembre de 2022. Ley 151/2022 “Código Penal”.* <https://www.gacetaoficial.gob.cu/sites/default/files/goc-2022-o93_0.pdf> (käyty 16.5.2025).

2019. *Constitución de la República.* <https://www.gacetaoficial.gob.cu/es/constitucion-de-la-republica-de-cuba> (käyty 15.5.2025).

RSF (Reporteurs sans frontiéres / engl. Reporters Without Borders)

2025. *Cuba.* <https://rsf.org/fr/pays-cuba> (käyty 16.5.2025).

30.5.2023. *New digital law tightens clampdown on press freedom in Cuba.* <https://rsf.org/en/new-digital-law-tightens-clampdown-press-freedom-cuba> (käyty 16.5.2025).

UNAIDS (Joint United Nations Programme on HIV/AIDS) 2024. *UNAIDS Terminology Guidelines.* <https://www.unaids.org/sites/default/files/media_asset/2024-terminology-guidelines_en.pdf> (käyty 16.5.2025).

USDOS (United States Department of State)

20.1.2025. *Trafficking in Persons and Cuba’s Labor Export Program.* <https://www.state.gov/trafficking-in-persons-and-cubas-labor-export-program/> (käyty 19.5.2025).

26.6.2024. *Cuba 2023 International Religious Freedom Report.* <https://www.state.gov/wp-content/uploads/2024/05/547499_CUBA-2023-INTERNATIONAL-RELIGIOUS-FREEDOM-REPORT.pdf> (käyty 15.5.2025).

24.6.2024. *2024 Trafficking in Persons Report: Cuba.* <https://www.state.gov/reports/2024-trafficking-in-persons-report/cuba/> (käyty 16.5.2025).

23.4.2024. *Cuba 2023 Human Rights Report.* <https://www.state.gov/wp-content/uploads/2024/02/528267_CUBA-2023-HUMAN-RIGHTS-REPORT.pdf>(käyty 15.5.2025).

Victims of Communism Memorial Foundation 16.5.2025. *A Step Toward Justice with Cuba’s Medical Slavery Model.* <https://victimsofcommunism.org/a-step-toward-justice-with-cubas-medical-slavery-model/> (käyty 19.5.2025).

The World Coalition Against the Death Penalty & The Advocates for Human Rights 18.3.2022. *Cuba. Compliance with the Convention against Torture and Other Cruel, Inhuman or Degrading Treatment or Punishment: The Death Penalty.* <https://worldcoalition.org/wp-content/uploads/2022/04/Cuba-CAT-death-penalty.pdf> (käyty 22.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA 21.5.2025. [↑](#footnote-ref-1)
2. Bertelsmann Stiftung 2024, s. 9; Freedom House 2025. [↑](#footnote-ref-2)
3. Bertelsmann Stiftung 2024, s. 9. [↑](#footnote-ref-3)
4. Bertelsmann Stiftung 2024, s. 9; 11–12 & 35; Freedom House 2025. [↑](#footnote-ref-4)
5. Freedom House 2025; USDOS 23.4.2024, s. 2 & 7–10. [↑](#footnote-ref-5)
6. USDOS 23.4.2024, s. 3–4 & 5. [↑](#footnote-ref-6)
7. Freedom House 2025. [↑](#footnote-ref-7)
8. Freedom House 2025. [↑](#footnote-ref-8)
9. Bertelsmann Stiftung 2024, s. 35. [↑](#footnote-ref-9)
10. Freedom House 2025. [↑](#footnote-ref-10)
11. Bertelsmann Stiftung 2024, s. 6. [↑](#footnote-ref-11)
12. Freedom House 2025. [↑](#footnote-ref-12)
13. CIA 21.5.2025; Loyola University Chicago [päiväämätön]. [↑](#footnote-ref-13)
14. Cubalex 7.11.2024; Loyola University Chicago [päiväämätön]. [↑](#footnote-ref-14)
15. Inter-American Dialogue 16.9.2019. [↑](#footnote-ref-15)
16. Freedom House 2025. [↑](#footnote-ref-16)
17. USDOS 23.4.2024, s. 12–13. USDOS:in vuotta 2024 käsittelevää ihmisoikeusraporttia ei oltu vielä julkaistu tätä kyselyvastausta valmistellessa. [↑](#footnote-ref-17)
18. Bertelsmann Stiftung 2024, s. 12. [↑](#footnote-ref-18)
19. Bertelsmann Stiftung 2024, s. 12. [↑](#footnote-ref-19)
20. Freedom House 2025; USDOS 23.4.2024, s. 5–7. [↑](#footnote-ref-20)
21. USDOS 23.4.2024, s. 5–7. [↑](#footnote-ref-21)
22. Prisoners Defenders 14.5.2025. [↑](#footnote-ref-22)
23. Prisoners Defenders 2025. [↑](#footnote-ref-23)
24. Justicia 11J 11/2024. [↑](#footnote-ref-24)
25. Justicia 11J [päiväämätön]. [↑](#footnote-ref-25)
26. USDOS 23.4.2025, s. 38–41. [↑](#footnote-ref-26)
27. USDOS 23.4.2025, s. 47. [↑](#footnote-ref-27)
28. Freedom House 2025; RSF 2025. [↑](#footnote-ref-28)
29. Freedom House 2025; HRW 16.1.2025. [↑](#footnote-ref-29)
30. Bertelsmann Stiftung 2024, s. 10; 29 & 33; HRW 16.1.2025; RSF 30.5.2023. Internetin ja sosiaalisen median rajoituksia on aiemmin käsitelty Maahanmuuttoviraston maatietopalvelun 14.7.2022 julkaisemassa kyselyvastauksessa. Saatavilla Tellus-maatietokannassa. [↑](#footnote-ref-30)
31. Kuuban uusi rikoslaki löytyy seuraavasta osoitteesta: <https://www.gacetaoficial.gob.cu/sites/default/files/goc-2022-o93_0.pdf>. [↑](#footnote-ref-31)
32. “Sosiaalisen viestinnän laki” (*Ley de Comunicación Social*) löytyy seuraavasta osoitteesta: <https://www.gacetaoficial.gob.cu/sites/default/files/goc-2024-o48_0.pdf>. [↑](#footnote-ref-32)
33. Amnesty International 29.4.2025; Freedom House 2025; RSF 30.5.2023. [↑](#footnote-ref-33)
34. RSF 30.5.2023. [↑](#footnote-ref-34)
35. Freedom House 2025; USDOS 23.4.2024, s. 1; 10 & 44. [↑](#footnote-ref-35)
36. Amnesty International 7.7.2024; Freedom House 2025; HRW 16.1.2025. [↑](#footnote-ref-36)
37. Amnesty International 29.4.2025; USDOS 23.4.2024, s. 36–37. [↑](#footnote-ref-37)
38. Amnesty International 2.12.2022. [↑](#footnote-ref-38)
39. Ks. esim. Amnesty International 8.4.2025; The World Coalition Against the Death Penalty & The Advocates for Human Rights 18.3.2022. [↑](#footnote-ref-39)
40. La República de Cuba 2019, § 42. [↑](#footnote-ref-40)
41. Amnesty International 29.4.2025; USDOS 23.4.2024, s. 39–40, 43. [↑](#footnote-ref-41)
42. ”Korjaava raiskaus” eli ns. ”corrective rape” viittaa seksuaaliväkivaltaan, joka pyrkii muokkaamaan henkilön seksuaalista suuntautumista tai sukupuoli-identiteettiä heteronormien mukaiseksi. Kyseessä on esim. mediassa yleisesti käytetty, mutta kyseenalainen termi ja esimerkiksi UNAIDS ohjeistaa käyttämään sen sijasta termejä ”homofobinen väkivalta” tai ”transfobinen väkivalta”. Ks. <https://www.unaids.org/sites/default/files/media_asset/2024-terminology-guidelines_en.pdf>. [↑](#footnote-ref-42)
43. USDOS 23.4.2024, s. 38. [↑](#footnote-ref-43)
44. Maahanmuuttovirasto / Maatietopalvelu 14.3.2025. Saatavilla Tellus-maatietokannassa. [↑](#footnote-ref-44)
45. Freedom House 2025. Kuubalaisen väestön uskonnollisesta jakautumisesta ei ole saatavilla puolueetonta viranomaistietoa. Arvioiden mukaan katolilaiset muodostavat noin 60 % väestöstä ja protestantit noin 5 % väestöstä. Lisäksi maassa on jonkin verran mm. muslimeja ja buddhalaisia, ja etenkin afrokuubalaiset saattavat harjoittaa perinteisiä afrikkalaistaustaisia uskontoja. (USDOS 26.6.2024, s. 3–4). [↑](#footnote-ref-45)
46. USDOS 26.6.2024, s. 1–2. [↑](#footnote-ref-46)
47. Freedom House 2025; HRW 16.1.2025. [↑](#footnote-ref-47)
48. Freedom House 2025. [↑](#footnote-ref-48)
49. Amnesty International 29.4.2025. [↑](#footnote-ref-49)
50. Amnesty International 29.4.2025. [↑](#footnote-ref-50)
51. Bertelsmann Stiftung 2024, s. 25; Freedom House 2025; HRW 16.1.2025; RSF 2025. [↑](#footnote-ref-51)
52. Maahanmuuttovirasto / Maatietopalvelu 11.3.2022 & 16.2.2022. Saatavilla Tellus-maatietokannassa. [↑](#footnote-ref-52)
53. Cuba in USA 19.7.2024; Periodismo de Barrio 21.8.2024. [↑](#footnote-ref-53)
54. The Caribbean Council 24.6.2024; Cibercuba 17.6.2024; Miami Herald / Gámez Torres 21.6.2024; Observatorio Legislativo de Cuba 22.8.2024. [↑](#footnote-ref-54)
55. 14ymedio 30.4.2025. [↑](#footnote-ref-55)
56. Chambers and Partners / Ghersi Almarales 25.4.2025. [↑](#footnote-ref-56)
57. La República de Cuba 9.7.2024, luku II, artiklat 26 & 29.1. [↑](#footnote-ref-57)
58. La República de Cuba 9.7.2024, artikla 29.1. [↑](#footnote-ref-58)
59. Artiklassa 22.1. todetaan, että ”residencia efectiva migratoria” on status, joka koskee ”maastamuuttoprosessiin osallistuvia Kuuban kansalaisia ja ulkomailla oleskelevia henkilöitä, jotka ovat oleskelleet hakemuksen tekopäivää edeltävän vuoden aikana suurimman osan ajastaan Kuuban alueella”. (”*La residencia efectiva migratoria es la condición que tienen las personas ciudadanas cubanas que participan en el proceso migratorio y las personas extranjeras residentes, cuando acumulan, en el término del año anterior a la fecha en la que se hace la solicitud, la mayor parte de su tiempo en el territorio nacional*.”) [↑](#footnote-ref-59)
60. La República de Cuba 9.7.2024, artikla 27.1. (2): *”La persona ciudadana cubana residente en el territorio nacional que por razones de trabajo, salud, estudio u otras causas de similar naturaleza, permanezca fuera del país durante un período de tiempo prolongado, mantiene esta condición, cuando así lo acredite ante la Autoridad Migratoria.”* [↑](#footnote-ref-60)
61. La República de Cuba 9.7.2024, artikla 29.1. *”Las personas ciudadanas cubanas que tienen la Categoría Migratoria de Residente en el Exterior, son aquellos que residen habitualmente fuera del territorio nacional y comprende las condiciones migratorias siguientes: a) Residente en el Exterior: aquellas personas que se mantienen la mayor parte de su tiempo fuera del territorio nacional, y tienen su residencia y domicilio en otro país e incluye a los que poseen esta condición antes de la vigencia de la presente Ley. b) Emigrados: los que tienen esta condición con anterioridad a la entrada en vigor de la presente Ley.”* [↑](#footnote-ref-61)
62. La República de Cuba 9.7.2024, artiklat 30 ja 31.

    *”Artículo 30. Las personas ciudadanas cubanas residentes en el exterior, disfrutan de los derechos, deberes y garantías que para Las personas ciudadanas cubanas residentes en el territorio nacional se reconocen en el artículo 28 de la presente Ley y de conformidad con lo establecido en las disposiciones normativas vigentes.*

    *Artículo 31. Las personas ciudadanas cubanas residentes en el exterior, en correspondencia con el artículo 58 de la Constitución de la Republica, tienen derecho al uso, disfrute y libre disposición de los bienes de su propiedad, de conformidad con lo establecido en la ley.”* [↑](#footnote-ref-62)
63. La República de Cuba 9.7.2024, artikla 28. *”Las personas ciudadanas cubanas que tienen la Categoría Migratoria de Residente en el Territorio Nacional, disfrutan de los derechos, deberes y garantías que establece la Constitución de la República sin más limitaciones que las establecidas en la ley.”* [↑](#footnote-ref-63)
64. Miami Herald / Gámez Torres 21.6.2024. [↑](#footnote-ref-64)
65. Miami Herald / Gámez Torres 21.6.2024. [↑](#footnote-ref-65)
66. IGC-kokous 4.12.2024. Kokouksessa noudatettiin Chatham House -sääntöä, joten kokouksessa puhuneisiin asiantuntijoihin viitataan tässä kyselyvastauksessa anonyymisti. [↑](#footnote-ref-66)
67. Espanjaksi käytetään usein sanaa ”prórroga” eli ”pidennys” sellaisesta menettelystä, jossa voimassa oleva passi täytyy tietyin väliajoin uusia, vaikka passissa olisi voimassaoloaikaa vielä jäljellä. [↑](#footnote-ref-67)
68. Jésus Reyes Law 16.12.2024. [↑](#footnote-ref-68)
69. MinRex 16.5.2023. [↑](#footnote-ref-69)
70. Ks. esim. 14ymedio 6.12.2024; Cubadebate 6.12.2024. [↑](#footnote-ref-70)
71. Ks. esim. Amnesty International 29.4.2025; Bertelsmann Stiftung 2024; Freedom House 2025; HRW 16.1.2025; USDOS 23.4.2024. [↑](#footnote-ref-71)
72. Freedom House 2025. [↑](#footnote-ref-72)
73. CDR-järjestelmää on aiemmin käsitelty Maahanmuuttoviraston maatietopalvelun 31.1.2022 julkaisemassa kyselyvastauksessa. Saatavilla Tellus-maatietokannassa. [↑](#footnote-ref-73)
74. USDOS 23.4.2024, s. 15–16. [↑](#footnote-ref-74)
75. IGC-kokous 4.12.2025. [↑](#footnote-ref-75)
76. IGC-kokouksessa 4.12.2025 esitetyn arvion mukaan todellinen lukumäärä voi olla jopa 50 000. [↑](#footnote-ref-76)
77. USDOS 24.6.2024. [↑](#footnote-ref-77)
78. CiberCuba 30.4.2025; Cubanet 1.5.2025; Cubanet 16.4.2025; HRF 22.8.2022; López-Istúriz White 2.4.2025; Victims of Communism Memorial Foundation 16.5.2025. [↑](#footnote-ref-78)
79. USDOS 20.1.2025. [↑](#footnote-ref-79)